Uģis Magonis

**Uģis Magonis** (dzimis  Rīgā) ir latviešu uzņēmējs, bijušais Latvijas Dzelzceļa (LDz) valdes priekšsēdētājs, Latvijas Hokeja federācijas prezidents (1995—1998).
2015. gadā Korupcijas novēršanas un apkarošanas birojs viņu aizturēja aizdomās par kukuļņemšanu 500 tūkst eiro apmērā no Igaunijas uzņēmēja Oļega Osinovska. Prokuratūra Magonim prasīja piemērot arī mantas konfiskāciju, atņemot tiesības ieņemt valdes locekļa amatus valsts un pašvaldības kapitālsabiedrībās uz pieciem gadiem. 2021. gada 21. janvārī Vidzemes rajona tiesa Limbažos atzina abus apsūdzētos pēc Krimināllikuma 323. panta otrās daļas par nevainīgiem un attaisnoja visā apsūdzības apjomā. Tomēr prokuratūra iesniedza protestu par Vidzemes rajona tiesas spriedumu Vidzemes apgabaltiesai, kur lietas izskatīšana ievilkās līdz 2025. gadam.

## Dzīvesgājums
Dzimis 1965. gadā. Mācījās Ļeņingradas Makarova vārdā nosauktajā inženieru jūrskolā, pēc mācību beigām atgriezās dzimtenē un no 1989. līdz 1992. gadam strādāja "Latvijas kuģniecībā" par stūrmani un kapteiņa 3. palīgu.
Pēc PSRS jūras flotes sadalīšanas un "Latvijas kuģniecības" privatizācijas 1993. gadā viņš sāka nodarboties ar uzņēmējdarbību, līdz 2000. gadam bija SIA "Hanzas jūras aģentūra" direktors.

1998. gadā U. Magonis kļuva par Jaunās partijas biedru. 2001. gadā viņš kandidēja Rīgas domes vēlēšanās no Jaunās kristīgās partijas saraksta, bet netika ievēlēts.
Darbojās "airBaltic" padomē, bija priekšsēdētāja vietnieks AS "Latvijas Mobilais telefons" padomē.
2004.—2005. gadā viņš bija satiksmes ministra Aināra Šlesera padomnieks, padomes loceklis "Latvijas kuģniecībā", Rīgas Tirdzniecības ostā un Latvijas Privatizācijas aģentūrā, kā arī vadīja VAS "Latvijas dzelzceļš" padomi.

### LDz vadīšana
2005. gada 1. septembrī Magonis kļuva par VAS "Latvijas dzelzceļš" (LDz) valdes priekšsēdētāju. 2012. gadā LDz sasniedza rekordu kravu pārvadājumos — 60,6 miljonus tonnu un bija viens no lielākajiem darba devējiem valstī, nodrošinot darbu gandrīz 12 000 cilvēku jeb aptuveni 1% Latvijā strādājošo. Vidējā darba alga uzņēmumā 2012. gadā pārsniedza 1000 eiro (783,7 latus), kas bija gandrīz uz pusi vairāk, nekā vidējā alga valstī. Uzņēmums bija lielākais sociālā un iedzīvotāju ienākuma nodokļa maksātājs valsts budžetā, gadā nomaksājot vairāk nekā 60 miljonus latu. ES atbalstīti projekti bija otrā sliežu ceļa būvniecība posmā Skrīveri—Krustpils, Rīgas Šķirotavas stacijas šķirošanas uzkalna modernizēšana, stacijas "Bolderāja 2" būvniecība ar savienojošo ceļu uz Krievu salu.

### Tiesāšanās
2015. gada 5. augustā U. Magoni aizturēja aizdomās par aptuveni pusmiljona eiro kukuļa saņemšanu saistībā ar LDz meitasuzņēmuma "LDz ritošā sastāva serviss" (LDz RSS) četru renovēto dīzeļlokomotīvju iegādi no Igaunijas miljonāram O. Osinovskim piederošā uzņēmuma "Skinest Rail" par astoņiem miljoniem eiro. Lokomotīvju remonts bija paredzēts "Skinest Rail" meitas uzņēmumā — Daugavpils Lokomotīvju remonta rūpnīcā (DLRR), kas cieta smagus zaudējumus pēc Krimas okupācijas 2014. gadā uzlikto abpusēju sankciju dēļ. O. Osinovskis nenoliedza, ka devis naudu U. Magonim, taču tam esot bijis pavisam cits mērķis: pierunāt Krievijas dzelzceļa vadītāju Vladimiru Jakuņinu, kas ir Magoņa sievas radinieks, atjaunot pasūtījumus DLRR.
Rīgas rajona tiesa 2015. gada 8. augustā U. Magonim kā drošības līdzekli piemēroja apcietinājumu, bet vēlāk tiesa viņu nolēma atbrīvot pret 400 000 eiro lielu drošības naudu.

2016. gada jūlijā KNAB Operatīvo izstrāžu nodaļas vadītājs Juris Jurašs žurnālam "Ir" teica, ka viņam piedāvāja kukuli 1 miljona eiro apmērā, lai krimināllietu pārkvalificētu no kukuļdošanas uz tirgošanos ar ietekmi, par ko likumā paredzētais sods ir maigāks. KNAB priekšnieks Jaroslavs Streļčenoks šī iemesla dēļ izdeva rīkojumu par dienesta tiesisko attiecību izbeigšanu ar J. Jurašu.
U. Magoņa advokāts Jānis Rozenbergs un O. Osinovska advokāts Saulvedis Vārpiņš norādīja, ka viņu klienti nav pratināti par J. Juraša publiski minēto faktu. J. Rozenbergs norādīja, ka gadījumā, ja kāds gribētu dot J. Jurašam kukuli, tad viņa kompetencē nemaz nav tiesību lemt par nozieguma pārkvalifikāciju — to dara tikai izmeklētājs. "Ja šāds smaga nozieguma fakts ir bijis, tad cerams, ka Jurašs ir par to ziņojis, jo pretējā gadījumā viņš pats, iespējams, pieļāvis noziegumu, par ko paredzēta atbildība. Šāda atziņa pēc viņa atbrīvošanas no amata ir diezgan smieklīga," piebilda J. Rozenbergs.

2017. gada aprīlī U. Magoņa lietu nosūtīja izskatīšanai Limbažu rajona tiesā, jo inkriminētais noziegums notika Salacgrīvas novadā. Lieta nodeva tiesnesim Kārlim Jansonam.
2017. gada septembrī tiesa atcēla U. Magonim uzlikto aizliegumu tikties ar O. Osinovski un uz pusi samazināja drošības naudu, samazināto daļu atmaksājot drošības naudas iemaksātajai, U. Magoņa sievai Anastasijai Bakuļinai.
2018. gada 19. marta tiesas sēdē bijušais "LDz Cargo" vadītājs Guntis Mačs liecināja, ka viņam nekas neesot zināms par U. Magoņa iespējamo ietekmi uz LDz investīciju padomi un LDz prezidentu padomi, bez kuru lēmuma "LDz ritošā sastāva serviss" nemaz nevarētu no "Skinest Rail" iegādāties lokomotīves, ko piedāvāts nomāt pārvadātājam "LDz Cargo" un citiem pārvadātājiem Latvijā un ārpus Latvijas. To apliecināja arī bijusī "LDz ritošā sastāva serviss" valdes priekšsēdētāja Svetlana Berga sēdē 26. martā. 2018. gada 13. maijā bijušais DLRR valdes priekšsēdētājs Aivars Keskuela izteica šaubas, vai LDz vadītājs Uģis Magonis vienpersoniski spētu ietekmēt iepirkuma procedūru LDz, kas ir ļoti sarežģīta.

## Apbalvojumi
2013. gadā apbalvots ar II. šķiras Atzinības krustu vienlaicīgi ar AS “Uzbekistānas dzelzceļš" direktoru Ačilbaju Ramatovu.

## Atsauces